Ensi viikon lauhtuva sää on peruttu. Ilmatieteen laitos ehdottaa tilalle jopa runsaita lumisateita.

Lapissa saatiin ensilumi jo kuukausi sitten.

Suomi on päättyvällä viikolla kärvistellyt läpi syksyn ensimmäisten pakkasaamujen. Korkeapaine on laskenut lämpötiloja koko maassa alle nollan, minkä johdosta luonto on saanut näyttävän kuurapeitteen niskaansa.

Ilmatieteen laitos ilmoitti pakkasista torstaina. Samassa tiedotteessa oli varovainen aprikointi, jonka mukaan sää saattaisi taas lämmetä hetkeksi ensi viikon puolessavälissä.

Ei lämpene.

Päivystävä meteorologi Helena Laakso Ilmatieteen laitokselta kertoo, että ennusteita on pitänyt muokata. Säärintamat ovat olleet vaikeaselkoisia.

- Yöt ovat edelleen kylmiä. Viikon puolessavälissä on tulossa lännestä sateita maan länsi- ja eteläosaan. Siinä vaiheessa voi tulla vähän reippaammin sateita tai lunta.

Lauhtumispuheet voi unohtaa arkipäivien osalta. Saderintaman mukana ilma lämpenee hiukan, mutta keli palautuu nopeasti varsin hileiseksi. Vasta viikonloppuna saattaa lauhtua, Laakso toteaa.

Sataa ja on kylmä. Yhteen laskettuna se tarkoittaa, että vesi putoaa taivaalta kiinteässä olomuodossa.

- Keskiviikon ja torstain välisenä yönä sateet voivat tulla lumisina, ainakin sisämaassa, Laakso sanoo.

Meteorologi korostaa, että tarkoista alueista ja lumen määrästä ei voi vielä puhua. Säärintamat ovat vielä liian pitkän ajan päässä. Laakso kuitenkin vahvistaa, että sateet lienevät reippaita.

Onko tässä nyt vaarana sellainen klassinen " talvi yllätti autoilijat " -tilanne?

- Siinä varmaan on sitä vaaraa. Varsinkin torstaiaamuna ajokeli voi olla huono.

Päivälämpötilat ovat Etelä- ja Keski-Suomessa muutaman asteen plussan puolella. Pohjoisessa on läpi viikon heikkoa pakkasta.

Autoilijat joutuvat tulevina viikkoina pohtimaan, missä vaiheessa talvirenkaat on syytä vaihtaa alle.

Lain mukaan nasta- tai kitkarenkaat tulee olla käytössä viimeistään 1. joulukuuta alkaen. Periaatteessa talvikumien vaihdon ensimmäinen sallittu päivämäärä on 1. marraskuuta, mutta niitä saa käyttää aina sään tai kelin niin vaatiessa.

Nastarenkaita saa käyttää vähintään pääsiäismaanantaita seuraavaan maanantaihin asti.